Odporúčanie ROZHODNUTIE RADY o schválení uzatvorenia Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej na účely zohľadnenia pristúpenia Chorvátskej republiky k Európskej únii Komisiou v mene Európskeho spoločenstva pre atómovú energiu /* COM/2013/0778 final */





DÔVODOVÁ SPRÁVA Rada 24. septembra 2012 poverila Komisiu, aby v mene Európskej únie a jej členských štátov a Chorvátskej republiky začala s bývalou Juhoslovanskou republikou Macedónsko rokovať o uzatvorení Protokolu k Dohode o stabilizácii a pridružení (DSP) medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej na účely zohľadnenia pristúpenia Chorvátskej republiky k Európskej únii. Tieto rokovania sa po príslušných technických konzultáciách s bývalou Juhoslovanskou republikou Macedónsko začali 18. decembra 2012. Ďalšie kolá rokovaní sa uskutočnili 25. januára 2013 a 10. apríla 2013. Vláda bývalej Juhoslovanskej republiky Macedónsko potvrdila svoj súhlas s protokolom 15. októbra 2013. Protokol je aktualizovaný s cieľom zohľadniť colný sadzobník EÚ 2013 a postupné zrušenie ciel v rámci DSP. Text protokolu je pripojený k tomuto rozhodnutiu. Komisia navrhuje, aby Rada rozhodla o podpísaní a predbežnom uplatňovaní protokolu v mene Európskej únie a uzatvorila protokol v mene Európskej únie a jej členských štátov. Európske spoločenstvo pre atómovú energiu (ďalej len „ESAE“) je takisto stranou Dohody o stabilizácii a pridružení. Na účely uzatvorenia protokolu v mene Európskeho spoločenstva pre atómovú energiu Komisia navrhuje, aby Rada k tomuto dala svoj súhlas v súlade s druhým odsekom článku 101 Zmluvy o ESAE. V súlade s článkom 101 Zmluvy o ESAE Komisia prijíma rozhodnutie o podpísaní dohody a rozhodnutie o uzatvorení dohody prijíma Komisia so súhlasom Rady. Z tohto dôvodu je potrebné prijať osobitné rozhodnutia o podpísaní a o uzatvorení protokolu tak Európskou úniou, ako aj Európskym spoločenstvom pre atómovú energiu. Na účely uzatvorenia protokolu v mene Európskeho spoločenstva pre atómovú energiu Komisia navrhuje, aby Rada – udelila svoj súhlas v súlade s druhým odsekom článku 101 Zmluvy o ESAE. Odporúčanie ROZHODNUTIE RADY o schválení uzatvorenia Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej na účely zohľadnenia pristúpenia Chorvátskej republiky k Európskej únii Komisiou v mene Európskeho spoločenstva pre atómovú energiu RADA EURÓPSKEJ ÚNIE, so zreteľom na Zmluvu o založení Európskeho spoločenstva pre atómovú energiu, a najmä na jej článok 101 druhý odsek, so zreteľom na odporúčanie Komisie, keďže: (1) Rada 24. septembra 2012 poverila Komisiu, aby začala s bývalou Juhoslovanskou republikou Macedónsko rokovať o uzatvorení Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej na účely zohľadnenia pristúpenia Chorvátskej republiky k Európskej únii. (2) Tieto rokovania boli úspešne ukončené. (3) Uzatvorenie protokolu Komisiou by sa malo schváliť, pokiaľ ide o otázky patriace do právomoci Európskeho spoločenstva pre atómovú energiu. (4) Podpísanie a uzatvorenie protokolu podlieha osobitnému postupu, pokiaľ ide o otázky patriace do právomoci Európskej únie, ROZHODLA TAKTO: Jediný článok Týmto sa schvaľuje uzatvorenie Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej s cieľom zohľadniť pristúpenie Chorvátskej republiky k Európskej únii (ďalej len „protokol“) Komisiou v mene Európskeho spoločenstva pre atómovú energiu. Text protokolu je pripojený k rozhodnutiu Rady o podpísaní a predbežnom uplatňovaní Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a bývalou Juhoslovanskou republikou Macedónsko na strane druhej na účely zohľadnenia pristúpenia Chorvátskej republiky k Európskej únii. V Bruseli Za Radu predseda